ገብረመድህን፡ ደገፍቲ ልክዕ ከም ተፃወትቲ ልምዲ የድልዮም'ዩ። ስርዓት ኣደጋግፋ፣ ኩዕሶ እግሪ እንታይ ከም ዝመስል፣ ስዕረት እንታይ ከም ዝኾነ፣ ናብ ውፅኢት ከመይ ምምላስ ይከኣል ዝብሉን ካልኦትን ክፈልጥ ኣለዎ። ኣብቲ ስፖርት ከጋጥሙ ዝኽእሉ ነገራት ኩሎም ክግንዘብ ክኽእል ኣለዎ። በዚ መዳይ ብዙሕ ከይዱ'ኳ እንተዘይበልና፡ ብናይ ኣደጋግፋ ስርዓቱ ግን ካብተን ኣብ ፕሪምየር ሊግ ኢትዮጵያ ዘለዋ ጋንታታት ኣብ ቅድሚት ዝስራዕ ደጋፊ እዩ። ኣብ ዝድግፉሉ እዋን ዝኾነ ጎንፂ ኣይስማዕን። ንጋንትኡ ጥራሕ'ዩ ዝድግፍ። ካብዚ ብዝሰገረ ድማ ንኻልኦት ጋንታታት ክድግፉ ንዝመፅኡ የተባብዕ። ኣብ ውፅኢት ጋንታና ዘሕድሮ ፅልዋ'ውን ኣወንታዊ'ዩ። ትሸዓተ ፀዋታት ብዘይ ስዕረት ክንቕፅል ከለና ናይ ደጋፊ ሓይሊ ተወሲኽዎ እዩ። ቢቢሲ፡ ኣብ ፕሪምየርሊግ ኢትዮጵያ ብሉፃት ክበሃሉ ዝኽእሉ ተፃወትቲ ምሳና'ዮም ዘለዉ ኢልካ'ዶ ትኣምን?
